Document ID: 32005R1403

KOMISJONI MÄÄRUS (EÜ) nr 1403/2005,
26. august 2005,
millega määratakse kindlaks kogused ja individuaalülemmäärad banaanide importimise jaoks litsentside väljaandmiseks seoses lisakvoodiga uutele liikmesriikidele 2005. aasta neljandaks kvartaliks
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingut,
võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisakti, eriti selle artikli 41 esimest lõiku,
võttes arvesse nõukogu 13. veebruari 1993. aasta määrust (EMÜ) nr 404/93 banaanituru ühise korralduse kohta, (1)
ning arvestades järgmist:
(1)
Komisjoni määrusega (EÜ) nr 1892/2004 (2) võeti vastu vajalikud üleminekumeetmed 2005. aastaks, et lihtsustada uutes liikmesriikides üleminekut enne ühinemist kehtinud korralt banaanituru ühisest korraldusest lähtuvale impordikorrale. Selleks, et tagada turu varustamine, seda eriti uutes liikmesriikides, kehtestati nimetatud määrusega üleminekumeetmena lisakvoot eesmärgiga välja anda impordilitsentsid. Seda lisakvooti tuleb hallata samade mehhanismide ja vahenditega, mis on kehtestatud komisjoni 7. mai 2001. aasta määrusega (EÜ) nr 896/2001, milles sätestatakse nõukogu määruse (EMÜ) nr 404/93 üksikasjalikud rakenduseeskirjad seoses banaanide ühendusse importimise korraga. (3)
(2)
Kõnealuse lisakvoodi alusel 2005. aasta neljandas kvartalis importimiseks saadaolevad kogused tuleks määrata, võttes ühelt poolt arvesse määruse (EÜ) nr 1892/2004 artiklites 3 ja 4 aastaks 2005 ettenähtud lisakvoodi mahtu ja teiselt poolt 2005. aasta esimeseks kolmeks kvartaliks välja antud impordilitsentse.
(3)
Võttes arvesse asjaolu, et käesolev määrus peab kehtima hakkama enne 2005. aasta neljandaks kvartaliks litsentsitaotluste vastuvõtmise algusaega, tuleks ette näha selle määruse viivitamatu jõustumine.
(4)
Käesolevat määrust kohaldatakse ühenduses asuvate ettevõtjate suhtes, kes on registreeritud vastavalt määruse (EÜ) nr 1892/2004 artiklitele 5 ja 6.
(5)
Käesoleva määrusega ettenähtud meetmed on kooskõlas banaanituru korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Määruse (EÜ) nr 1892/2004 artikli 3 punktis 1 ette nähtud banaanide importimise lisakvoodi alusel 2005. aasta neljandas kvartalis impordiks saadaolevad kogused sätestatakse käesoleva määruse lisas.
2. 2005. aasta neljandaks kvartaliks lisakvoodi alusel esitatud impordilitsentside taotlused:
a)
mille on esitanud senine ettevõtja, ei või ületada vastavalt määruse (EÜ) nr 1892/2004 artikli 5 lõikele 5 määratud ja ettevõtjale teatatud individuaalse kvoodi ning 2005. aasta esimeseks kolmeks kvartaliks välja antud impordilitsentside üldkoguse vahet;
b)
mille on esitanud uus ettevõtja, ei või ületada vastavalt määruse (EÜ) nr 1892/2004 artikli 6 lõikele 6 määratud ja ettevõtjale teatatud aastase koguse ning 2005. aasta esimeseks kolmeks kvartaliks välja antud impordilitsentside üldkoguse vahet.
Impordilitsentsi taotluse heakskiitmiseks tuleb lisada ettevõtjale 2005. aasta kolmeks eelnevaks kvartaliks väljastatud impordilitsentsi(de) koopia(d).
Artikkel 2
Käesolev määrus jõustub Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 26. august 2005

Labels: 3
17
15